આગામી પાંચેક વર્ષમાં બીકેસી (બાંદરા-કુર્લા કૉમ્પ્લેક્સ)ની તાસીર અને તસવીર તદ્દન બદલાઈ જવાની છે. આ વિસ્તાર મુંબઈના ટોચના બિઝનેસ-સેન્ટર ગણાતા નરીમાન પૉઇન્ટને પણ ભુલાવી દેશે એવું તો ક્યારનું કહેવાઈ રહ્યું છે, પરંતુ હવે એ હકીકત બનવાથી બહુ દૂર નથી એવા સ્પષ્ટ સંકેતો મળી રહ્યા છે. આવતાં પાંચ વર્ષમાં અહીં દેશનાં ટોચનાં કૉર્પોરેટ હાઉસિસની ઑફિસો સહિત સંખ્યાબંધ ઇન્ફ્રાસ્ટ્રક્ચરલ ડેવલપમેન્ટ્સ આકાર પામી રહ્યાં છે જે બીકેસીને અનોખા અને આધુનિક બિઝનેસ-સેન્ટર તરીકે લોકો સમક્ષ મૂકી દેશે.